**Merja Rantanen** (s. 7. joulukuuta 1980) on suomalainen suunnistaja, kahdeksankertainen MM- ja viisinkertainen EM-mitalisti.

Ura
---

### Suunnistus

Rantanen sijoittui vuoden 2006 EM-kilpailuissa pitkällä matkalla sijalle 33 ja oli viestissä seitsemänneksi sijoittuneen Suomen kakkosjoukkueen jäsen. Hän teki kansainvälisen läpimurtonsa Ventspilsin EM-kilpailuissa 2008, jolloin hän saavutti hopeaa keskimatkalta Suomen ottaessa kolmoisvoiton – Heli Jukkola voitti mestaruuden ja Minna Kauppi kiri pronssille. Hän sijoittui lisäksi sprintissä viidenneksi ja pitkällä matkalla kuudenneksi. Viestissä hän suunnisti toisen osuuden Suomen pronssia voittaneessa joukkueessa. Saman vuoden MM-kilpailuissa Olomoucissa hän oli mukana kultaa voittaneessa Suomen viestijoukkueessa sekä sijoittui keskimatkalla kuudenneksi ja pitkällä matkalla 15:nneksi. Vuoden 2009 MM-kilpailuissa Miskolcissa hän saavutti pronssia viestissä sekä sijoittui viidenneksi keskimatkalla ja 24:nneksi pitkällä matkalla. Vuoden 2010 EM-kilpailuista Primorskosta tuli hopeaa viestistä, kahdeksas sija keskimatkalta, 18. sija sprintistä ja 30. sija pitkältä matkalta. Vuoden 2010 MM-kilpailuissa Trondheimissa hän juoksi keskimmäisen osuuden kultaa voittaneessa Suomen joukkueessa sekä sijoittui 14:nneksi keskimatkalla ja 20:nneksi pitkällä matkalla. Vuoden 2011 MM-kilpailuissa Savoiessa Rantanen oli jälleen voittamassa viestikultaa. Henkilökohtaisella keskimatkalla ja pitkällä matkalla hän sijoittui kahdeksanneksi. Falunin EM-kilpailuissa 2012 hän saavutti hopeaa viestissä, seitsemännen sijan keskimatkalla ja yhdeksännen sijan pitkällä matkalla. Lausannen MM-kilpailuissa 2012 tuloksina oli viides sija viestissä, seitsemäs sija pitkällä matkalla ja kahdeksas sija keskimatkalla.

Ensimmäisen henkilökohtaisen MM-mitalinsa Rantanen saavutti Sotkamossa 2013 sijoituttuaan keskimatkalla pronssille. Sprintissä hän oli kahdeksas. Vuosi 2014 oli Rantaselle välivuosi arvokisoista. Vuonna 2015 hän saavutti Invernessin MM-kilpailuissa hopeaa keskimatkalta sekä sijoittui viestissä neljänneksi, sprinttiviestissä kuudenneksi ja pitkällä matkalla 18:nneksi. Vuonna 2016 hän lisäsi mitalisaavutuksiinsa viestin Euroopan-mestaruuden ja MM-pronssin. Muilla matkoilla hän oli Jeseníkin EM-kilpailuissa sprinttiviestissä neljäs, sprintissä viides, pitkällä matkalla 14:s ja keskimatkalla 16:s sekä Strömstadin MM-kilpailuissa sprinttiviestissä seitsemäs, keskimatkalla 12:s ja sprintissä 15:s. Vuoden 2017 MM-kisoissa Virossa Rantanen saavutti pronssia viestissä sekä oli seitsemäs pitkällä matkalla ja kymmenes sprinttiviestissä.

Rantanen ilmoitti vuonna 2019 lopettavansa maajoukkueuransa.

Vuonna 2020 Rantanen voitti suunnistuksen erikoispitkän matkan Suomen mestaruuden.

### Yleisurheilu

Yleisurheilun puolella Rantanen on sijoittunut Kalevan kisoissa 5 000 metrin juoksussa viidenneksi Espoossa 2009 ja kuudenneksi Tampereella 2008 sekä maastojuoksun SM-kisoissa kuudenneksi vuonna 2008 ja kahdeksanneksi vuonna 2009.

### Seurat

Hän on edustanut suunnistajana Jämsän Retki-Veikkoja ja Kooveeta sekä yleisurheilijana Lapuan Virkiää ja vuodesta 2009 lähtien Kaipolan Virettä.

Yksityiselämä
-------------

Rantanen asuu perheensä kanssa Jämsässä.

Lähteet
-------

* Athlete profile: Merja Rantanen *World Runners of O*.  12.7.2013. Viitattu 1.12.2017. (englanniksi)
* Profiili Suomen Suunnistusliiton sivuilla (Arkistoitu – Internet Archive)
* Suunnistuksen EM-kisoissa vaisu suomalaispäivä  28.5.2008. YLE. Viitattu 13.6.2008.
* Suomen naisille kolmoisvoitto EM-rasteilla  31.5.2008. Iltasanomat. Viitattu 13.6.2008.
* Heli Jukkola suunnisti EM-hopealle  26.5.2008. YLE. Viitattu 13.6.2008.
* Suunnistusnaiset viestihopealle  20.5.2012. yle.fi. Viitattu 21.5.2012.
* Suomelle tuplapronssia suunnistuksen EM-viestistä  1.6.2008. YLE. Viitattu 14.6.2008.
* Merja Rantanen Tilastopaja (vaatii kirjautumisen, maksullinen palvelu).

### Viitteet

1. ↑
2. ↑  Merja Rantanen seitsemäs MM-suunnistuksessa *Ilta-Sanomat*.  4.7.2017. Viitattu 4.7.2017.
3. ↑  Kahdeksankertainen MM-mitalisti Merja Rantanen lopettaa maajoukkueuransa ensi vuonna suunnistuksen MM-sprintissä *Yle Urheilu*.  17.8.2019. Viitattu 16.2.2023.
4. ↑  Rantasen maltti kannatti erikoispitkällä matkalla, Suna suunnisti ensimmäisen Suomen mestaruutensa *Yle Urheilu*.  17.10.2020. Viitattu 16.2.2023.
5. ↑  Mikko Gynther: Jussi Suna ja Merja Rantanen juhlivat mestaruuksia Orivedellä – Venla Harju keskeytti *Aamulehti*.  17.10.2020. Viitattu 16.2.2023.